**Ministru kabineta noteikumu projekta “Grozījumi Ministru kabineta 2014.gada 30.septembra noteikumos Nr.591 “Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2016.gada 9.augusta sēdes protokollēmuma 1.punkts (prot. Nr.39 42.§),informatīvais ziņojums “Valsts budžeta finansējuma novirzīšanas bezmaksas interneta un datoru izmantošanai pašvaldību publiskajās bibliotēkās aktualitāte un turpmākā rīcība” |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Bibliotēku likuma 17.panta astotā daļa paredz, ka bibliotēkas var saņemt valsts budžetā vai pašvaldību budžetos paredzētos finanšu līdzekļus īpašu ar bibliotēku darbību, attīstību un zinātnisko pētniecību saistītu projektu un programmu realizēšanai. Datoru, interneta un vispārpieejamo elektroniskās informācijas resursu publisku pieejamību pašvaldību bibliotēkās nodrošina, izmantojot valsts budžeta līdzfinansējumu. Kārtību, kādā minēto valsts budžeta līdzfinansējumu piešķir pašvaldību bibliotēkām, nosaka Ministru kabinets.Valsts budžeta izdevumu pārskatīšanas procesā tika identificēta nepieciešamība izvērtēt valsts budžeta finansējuma novirzīšanas bezmaksas interneta un datoru izmantošanai pašvaldību publiskajās bibliotēkās aktualitāti, izdarot pieņēmumu, ka pamatā pašvaldību bibliotēku finansēšana būtu nodrošināma no pašvaldību budžeta līdzekļiem. Tika sagatavots informatīvais ziņojums, analizēta Kultūras ministrijas sniegtā statistikas informācija, izvērtēts tiesiskais regulējums un apzināti riski. Izvērtēti Latvijas Pašvaldību savienības, Latvijas Lielo pilsētu asociācijas, nevalstisko organizāciju „Reģionālo attīstības centru apvienība” un „Latvijas Bibliotekāru biedrība” un vairāku pašvaldību individuāli iesūtītie viedokļi. Informatīvais ziņojums ir izskatīts Ministru kabineta 2016.gada 9.augusta sēdē, nosakot Vides aizsardzības un reģionālās attīstības ministrijai turpināt finansēt publiski pieejamo bezmaksas interneta un datoru izmantošanu pašvaldību bibliotēkās 2017. gadam 437 485 *euro* un 2018. gadam 437 485 *euro* apmērā. Grozot 2014.gada 30.septembra Ministru kabineta noteikumus Nr.591 “Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās”, saskaņā ar Ministru kabineta informatīvo ziņojumu “Valsts budžeta finansējuma novirzīšanas bezmaksas interneta un datoru izmantošanai pašvaldību publiskajās bibliotēkās aktualitāte un turpmākā rīcība” Vides aizsardzības un reģionālās attīstības ministrijai turpmāk finansējuma izpildi jānodrošina, neiesaistot Valsts reģionālās attīstības aģentūru. Tiks maksimāli efektīvi izmantoti finanšu līdzekļi, neuzliekot administratīvo slogu, decentralizējot pakalpojuma finansējuma plūsmas nodrošināšanu, salīdzinājumā ar esošo sadarbības modeli. Valsts budžeta finansējumu joprojām izmaksās pakalpojuma sniedzējam, kas izvēlēts iepirkuma procedūras rezultātā saskaņā ar Publisko iepirkumu likuma 8.pantu, Kultūras informācijas sistēmu centram veicot iepirkuma procedūru, lai noslēgtu līgumu par izveidotā vienotā bibliotēku datu pārraides tīkla pieslēgumu darbības nodrošināšanu kārtējā gadā. Ar katru pašvaldību slēdzot trīs pušu līgumus starp Kultūras informācijas sistēmu centru, Vides aizsardzības un reģionālās attīstības ministriju un pašvaldībām, kurā noteikts saņemtā pakalpojuma un valsts budžeta finansējuma apmērs bezmaksas interneta un datoru izmantošanai to īpašumā esošām publiskajām bibliotēkām. Šobrīd Vides aizsardzības un reģionālās attīstības ministrijas budžeta programmas 30.00.00 nosaukums ir „Pašvaldību attīstības nacionālie atbalsta instrumenti”. Savukārt no 2017.gada budžeta programmas 30.00.00 nosaukumu Vides aizsardzības un reģionālās attīstības ministrija mainīs uz „Attīstības nacionālie atbalsta instrumenti”. Finansējuma apmērs paredzēts Vides aizsardzības un reģionālās attīstības ministrijas programmā 30.00.00 „Attīstības nacionālie atbalsta instrumenti”, lai segtu pakalpojumu nodrošināšanas izmaksas laikposmā no kārtējā gada 1.janvāra līdz 31.decembrim. Noteikumu projekta izpildes kārtība paliek nemainīga, mainoties finansējuma apjomam. |
| 3. | Projekta izstrādē iesaistītās institūcijas | Kultūras ministrija, Kultūras informācijas sistēmu centrs, Valsts reģionālās attīstības aģentūra |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķgrupa, ko skar šis noteikumu projekts, aptver pašvaldību iedzīvotājus, kuri izmanto publiskās bibliotēkas. Noteikumu projekts skar arī pašvaldības (tai skaitā VARAM un VRAA iestādēs nodarbinātos), pašvaldību bibliotēkas un interneta pakalpojumu sniedzējus, kuriem ir jāīsteno šajā noteikumu projektā noteiktais. |
| 2. | Tiesiskā regulējuma ietekme uz tautsaimniecību un administratīvo slogu | Pašvaldību iedzīvotājiem tiks pastāvīgi nodrošināta bezmaksas pieeja internetam un datoriem pašvaldību bibliotēkās.Izvēloties bibliotēku kanālu (vairāk nekā 800 bibliotēkas), tiek nodrošināta piekļuve valsts un pašvaldību sniegtajiem e-pakalpojumiem plašam lietotāju lokam. Tiesiskā regulējuma ietekme uz administratīvo slogu samazinās, finanšu līdzekļu plūsmas optimizācijas procesa nodrošināšanas ietvaros. Turpmāk valsts budžeta finansējumu  pakalpojuma sniedzējiem pārskaitīs Vides aizsardzības un reģionālās attīstības ministrija (turpmāk – VARAM), nevis Valsts reģionālās attīstības aģentūra (turpmāk – VRAA), kā tas bija paredzēts Ministru kabineta 2014.gada 30.septembra noteikumos Nr.591 “Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās” (turpmāk – noteikumi) līdz šim.  |
| 3. | Administratīvo izmaksu monetārs novērtējums | Administratīvā sloga izmaksas veido noteikumu 3.punktā paredzētais pienākums VRAA ikgadēji, saskaņā ar noteikumiem un noslēgto trīspusējo līgumu par pakalpojuma nodrošināšanu izmaksāt valsts budžeta finansējumu pakalpojumu sniedzējiem, radot izmaksas 333,60 *euro* apmērā. Ar jauno kārtību administratīvā sloga izmaksas par maksājuma pārskaitīšanu pakalpojumu sniedzējiem mazinās VRAA, pārceļot veicamo darba apjomu VARAM.  Izmaksas aprēķinātas pēc formulas C= (f\*l)\*(n\*b)= (10,425\*4)\*(4\*2)=333,60 *euro*kur:C –administratīvās izmaksasf - finanšu līdzekļu apjoms, kas nepieciešams, lai nodrošinātu paredzētā informācijas sniegšanas pienākuma – maksājuma pārskaitīšana- izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir) (atbilstoši [Centrālās statistikas mājas lapas](http://www.csb.gov.lv/statistikas-temas/darbaspeka-izmaksas-galvenie-raditaji-30319.html) „Darbaspēka izmaksas” + pie identificētām darbaspēka izmaksām pieskaitīts klāt 25% (pieskaitāmās izmaksas) – 10,425 *euro*;l – laika patēriņš, kas nepieciešams, lai sagatavotu maksājuma uzdevumu un pārskaitītu finansējumu  – 4;n – subjektu skaits, uz ko attiecas projektā paredzētās informācijas sniegšanas prasības – 4;b – cik bieži gada laikā projekts paredz informācijas sniegšanu- 2 reizes. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministru kabineta noteikumu projekts publicēts Vides aizsardzības un reģionālās attīstības ministrijas mājaslapā. |
| 2. | Sabiedrības līdzdalība projekta izstrādē | Projekts pirms izsludināšanas Valsts sekretāru sanāksmē tika publicēts VARAM mājaslapas sadaļā “Sabiedrības līdzdalība”. Noteikumu projekta un informatīvā ziņojuma izstrādes procesos (izskatīts Ministru kabineta 2016.gada 9.augusta sēdē (protokols Nr. 39, 42.§)) ar VRAA tika veiktas konsultācijas par finanšu līdzekļu administrēšanas izmaiņām. Sabiedrības līdzdalība projekta izstrādē tika nodrošināta aicinot iesniegt iebildumus vai priekšlikumus par šo noteikumu projektu no 24.08.2016. līdz 07.09.2016., nosūtot tos uz e-pastu vai izsakot mutiski tālruni. Projekta regulējums  nemaina esošā regulējuma kārtību un izmaiņas neskar  sabiedrībai būtisku jautājumu. |
| 3. | Sabiedrības līdzdalības rezultāti | Noteikumu projekta izstrādes gaitā nav saņemti priekšlikumi un komentāri. |
| 4. | Cita informācija | Sabiedrība pēc noteikumu projekta pieņemšanas tiks informēta vispārējā kārtībā, noteikumus publicējot oficiālajā izdevumā „Latvijas Vēstnesis”. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās Vides aizsardzības un reģionālās attīstības ministrija, Kultūras ministrija un Kultūras informācijas sistēmu centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | VARAM turpmāk veiks finansējuma plūsmas izpildi pakalpojuma nodrošinātājam esošo ministrijas cilvēkresursu ietvaros, neiesaistot VRAA decentralizētā pakalpojuma nodrošināšanā un veidojot efektīvāku finanšu līdzekļu administrēšanu bez lieka administratīvā saskaņojuma sloga. |
| 3. | Cita informācija | Nav |

Anotācijas III – V.sadaļa – projekts šo jomu neskar.

Vides aizsardzības un reģionālās

attīstības ministrs K. Gerhards

**Iesniedzējs:**

vides aizsardzības un

reģionālās attīstības ministrs K. Gerhards

**Vīza:**

valsts sekretārs R. Muciņš

04.11.2016 12:45

988

N. Lauskis

Tālr: 67026945,

normunds.lauskis@varam.gov.lv